നീറ്റ് പരീക്ഷയുടെ പേരില് തമിഴ്നാട്ടില് വീണ്ടും ആത്മഹത്യ മൂന്നാം തവണയും പരീക്ഷ എഴുതി ഫലം പ്രസിദ്ധീകരിക്കാനിരിക്കെയാണ് ഇരുപതുകാരന് ജീവനൊടുക്കിയത് ചെന്നൈ: നീറ്റ് പരീക്ഷയുടെ പേരില് തമിഴ്നാട്ടില് വീണ്ടും വിദ്യാര്ത്ഥി ജീവനൊടുക്കി. മെഡിക്കല് പ്രവേശന പരീക്ഷയുടെ ഫലം പ്രസിദ്ധീകരിക്കാനിരിക്കെയാണ് സംഗരായപുരത്ത് കെ കീര്ത്തിവാസന് എന്ന ഇരുപതുകാരന് ജീവനൊടുക്കിയത്. കഴിഞ്ഞ രണ്ട് തവണ കീര്ത്തിവാസന് നീറ്റ് പരീക്ഷ എഴുതിയിരുന്നു. എന്നാല് ഇതുവരെ പരീക്ഷയില് വിജയിച്ചില്ല. ഇത്തവണ സെപ്റ്റംബറില് നടന്ന പരീക്ഷ വീണ്ടും എഴുതി ഫലം പ്രസിദ്ധീകരിക്കാനിരിക്കെയാണ് ഇരുപതുകാരന് ആത്മഹത്യ ചെയ്തത്. നീറ്റ് പരീക്ഷയുടെ ഉത്തര സൂചിക പുറത്തുവിട്ടതിന് പിന്നാലെ കീര്ത്തിവാസന് അസ്വസ്ഥനായിരുന്നു എന്നാണ് കുടുംബക്കാര് പറയുന്നത്. ഈ വര്ഷവും മെഡിക്കല് പ്രവേശനം ലഭിക്കില്ലെന്ന ആശങ്ക കീര്ത്തിവാസനെ അലട്ടിയിരുന്നു. മാനസികമായി തളര്ന്നതോടെ കഴിഞ്ഞ ദിവസം രാത്രി കീടനാശിനി കഴിച്ച നിലയില് കീര്ത്തിവാസനെ ആശുപത്രിയില് പ്രവേശിപ്പിച്ചു. എന്നാല് ജീവന് രക്ഷിക്കാനായില്ല. നീറ്റ് പരീക്ഷയുമായി ബന്ധപ്പെട്ട് തമിഴ്നാട്ടില് ഇതിനു മുന്പും വിദ്യാര്ത്ഥികള് ആത്മഹത്യ ചെയ്തിട്ടുണ്ട്.